Dohoda medzi vládou Slovenskej republiky a vládou Kanady o zamestnávaní rodinných príslušníkov zamestnancov členov diplomatických misií a konzulárnych úradov
(návrh textu slovenskej odpovednej verbálnej nóty)

Ministerstvo zahraničných vecí Slovenskej republiky prejavuje úctu Ministerstvu zahraničných vecí a medzinárodného obchodu Kanady a má česť potvrdiť prijatie jeho nóty č. XDC - 0593 zo dňa 10. marca 2005, v ktorej sa navrhuje uzatvorenie Dohody medzi vládou Slovenskej republiky a vládou Kanady o zamestnávaní rodinných príslušníkov členov diplomatických misií a konzulárnych úradov v tomto znení:

„Ministerstvo zahraničných vecí a medzinárodného obchodu Kanady prejavuje úctu Ministerstvu zahraničných vecí Slovenskej republiky a má česť navrhnúť nasledovnú dohodu o úprave vzťahov medzi vládou Kanady a vládou Slovenskej republiky týkajúcu sa zamestnávania rodinných príslušníkov členov diplomatických misií a konzulárnych úradov.

Obe vlády súhlasia, že na základe vzájomnosti rodinní príslušníci zamestnancov jednej vlády, ktorí vykonávajú úradnú službu v druhej krajine ako členovia diplomatických misií alebo konzulárnych úradov, získajú povolenie zamestnať sa v prijímajúcom štáte. Neustanovujú sa žiadne obmedzenia týkajúce sa druhu zamestnania. V zamestnaniach, pre ktoré sa požaduje splnenie konkrétnej kvalifikácie, sa vyžaduje, aby rodinný príslušník takúto kvalifikáciu spĺňal. Okrem toho, povolenie zamestnať sa možno zamietnuť v prípadoch, v ktorých z bezpečnostných dôvodov môžu byť zamestnaní iba občania prijímajúceho štátu.

Ministerstvo zahraničných vecí a medzinárodného obchodu Kanady informuje Ministerstvo zahraničných vecí Slovenskej republiky, že u rodinných príslušníkov diplomatických pracovníkov na veľvyslanectve v Ottawe, v Kanade sa nevyžaduje pracovné povolenie. Diplomatická nóta (informácia protokolu kanadského ministerstva zahraničných vecí) je jediným oprávnením, ktoré sa vyžaduje. U rodinných príslušníkov ostatných zamestnancov na veľvyslanectve v Ottawe a zamestnancov konzulárnych úradov mimo Ottawy sa vyžaduje nóta ministerstva ako aj pracovné povolenie.

Povolenie zamestnať sa v prijímajúcom štáte zanikne dňom skončenia misie zamestnanca.

Na účely tejto dohody sa pod výrazom „zamestnanec/zamestnanci“ rozumejú diplomatickí pracovníci a členovia administratívneho a technického personálu diplomatických misií a konzulárni úradníci, ako aj  konzulárni zamestnanci pôsobiaci pri konzulárnych úradoch. Pod výrazom „rodinný príslušník/rodinní príslušníci“ sa rozumejú (a) manželia alebo manželky; (b) slobodné nezaopatrené deti do 19 rokov alebo do 25 rokov, ak navštevujú denné štúdium na vzdelávacej inštitúcii poskytujúcej vzdelávanie, ktoré nasleduje po absolvovaní stredoškolského štúdia; (c) slobodné nezaopatrené deti s fyzickým alebo mentálnym postihnutím.

Predtým, než sa rodinný príslušník zamestná v prijímajúcom štáte, predloží diplomatická misia vysielajúceho štátu oficiálnu žiadosť na protokol ministerstva zahraničných vecí prijímajúceho štátu. Na základe overenia, že táto osoba patrí do kategórií určených v tejto dohode, a po splnení platných domácich procesných náležitostí protokol bezodkladne oficiálne informuje diplomatickú misiu, že tejto osobe sa v súlade s platnými právnymi predpismi prijímajúceho štátu povoľuje zamestnať sa.

Vo vzťahu k rodinným príslušníkom, ktorí sa zamestnajú v zmysle tejto dohody a ktorí požívajú imunitu voči jurisdikcii prijímajúceho štátu v súlade s Viedenským dohovorom o diplomatických stykoch alebo s Viedenským dohovorom o konzulárnych stykoch, sa vysielajúci štát neodvolateľne zriekne imunity voči občianskej a správnej jurisdikcii týkajúcej sa všetkých záležitostí vzniknutých v dôsledku tohto zamestnania.

V prípade, že rodinný príslušník, ktorý požíva imunitu voči trestnej jurisdikcii v súlade s Viedenským dohovorom o diplomatických stykoch alebo s Viedenským dohovorom o konzulárnych stykoch, je obvinený z trestného činu spáchaného v súvislosti s jeho/jej zamestnaním, vysielajúci štát bude venovať náležitú pozornosť každej písomnej žiadosti o zrieknutie sa takejto imunity, predloženú prijímajúcim štátom.

Rodinní príslušníci, ktorí sa zamestnajú v zmysle tejto dohody, sú povinní platiť daň z príjmu a odvody do fondu sociálneho zabezpečenia, ktoré prijímajúci štát určuje z dôvodu zárobkovej činnosti.
 
Ak sú vyššie spomenuté návrhy prijateľné pre vládu Slovenskej republiky, Ministerstvo zahraničných vecí a medzinárodného obchodu Kanady má česť navrhnúť, aby táto nóta a potvrdzujúca odpovedná nóta zo strany Ministerstva zahraničných vecí Slovenskej republiky tvorili dohodu medzi našimi dvoma vládami, ktorá nadobudne platnosť dňom doručenia potvrdzujúcej odpovednej nóty Ministerstva zahraničných vecí Slovenskej republiky. Každá zo strán dohody môže dohodu písomne vypovedať. Platnosť dohody skončí 90 dní odo dňa doručenia oznámenia o výpovedi druhej strane.

Ministerstvo zahraničných vecí a medzinárodného obchodu Kanady opätovne využíva túto príležitosť, aby ubezpečilo Ministerstvo zahraničných vecí Slovenskej republiky o svojej hlbokej úcte.“

Ministerstvo zahraničných vecí Slovenskej republiky má česť oznámiť, že vláda Slovenskej republiky súhlasí s návrhom vlády Kanady. V súlade s týmto tvorí úvodná nóta Ministerstva zahraničných vecí a medzinárodného obchodu Kanady a táto nóta Dohodu medzi vládou Slovenskej republiky a vládou Kanady o zamestnávaní rodinných príslušníkov členov diplomatických misií a konzulárnych úradov, ktorá nadobudne platnosť dňom doručenia tejto odpovednej nóty.

Ministerstvo zahraničných vecí Slovenskej republiky opätovne využíva túto príležitosť, aby ubezpečilo Ministerstvo zahraničných vecí a medzinárodného obchodu Kanady o svojej hlbokej úcte.